बैठक में सरकारी योजनाओं को लेकर हुई समीक्षा
तहसीलदारमनसुखराम डामोर के मुख्य आतिथ्य एवं विकास अधिकारी कुंदनमल दवे की अध्यक्षता में गुरुवार को पंचायत समिति सभाभवन में ब्लॉक स्तरीय अधिकारियों की बैठक हुई। बैठक में विभिन्न मुद्दों के बारे में चर्चा की गई। इस दौरान सरकार की ओर से चलाई जा रही जनकल्याणकारी योजनाओं की समीक्षा की गई। विकास अधिकारी ने जलदाय विभाग के सहायक अभियंता हेमंत गोयल को मावल, चनार प्रथम, डेरी द्वितीय एवं देलदर प्रथम आंगनबाड़ी केंद्रों समेत विभिन्न स्थानों पर खराब पड़े हैंडपंपों की सूची सौंपकर इन्हे शीघ्र दुरुस्त कराने के आदेश दिए। ब्लॉक शिक्षाधिकारी दलपतराज पुरोहित ने मीन, चनार चंडेला विद्यालयों में विद्यार्थियों को हो रही पेयजल समस्या की ओर ध्यान आकर्षित किया। इस पर विकास अधिकारी ने जलदाय विभाग से आगामी योजना के बारे में जानकारी चाही। विभागीय प्रतिनिधि का कहना था कि उनकी ओर से नए हैंडपंप के लिए प्रस्ताव बनाकर भिजवाना पड़ेगा। इस पर विकास अधिकारी दवे ने प्रस्ताव पंचायत समिति को भेजने का आग्रह करते हुए कहा कि यह कार्य उनके स्तर पर करवा लिया जाएगा। बीसीएमओ डॉ. गौतम मोरारका ने बताया कि शुभलक्ष्मी योजना के तहत 45 आवेदनों का निस्तारण नहीं हो रहा है। इस कार्य के लिए पंचायत प्रशासन से सहयोग मांगा। पश्चिम राजस्थान गरीबी शमन परियोजना अधिकारी अरविंद गोदावत ने सातपुर गांव स्थित कृषि उपज मंडी समिति परिसर में शनिवार को प्रस्तावित कृषि मेले के बारे में जानकारी दी। बैठक में जल संसाधन विभाग के सहायक अभियंता ललित मोहन दाधीच समेत विभिन्न विभागों के अधिकारी मौजूद थे।
hin_Deva hin_Deva